title: KOMISIJOS ĮGYVENDINIMO REGLAMENTAS (ES) …/... kuriuo dėl tam tikrų prekių išleidimo į laisvą apyvartą ir išvežimo iš Sąjungos muitų teritorijos priežiūros taisyklių iš dalies keičiamas ir ištaisomas Įgyvendinimo reglamentas (ES) 2015/2447

text:
KOMISIJOS ĮGYVENDINIMO REGLAMENTAS (ES) …/...

               2019 09 10

               kuriuo dėl tam tikrų prekių išleidimo į laisvą apyvartą ir išvežimo iš Sąjungos muitų teritorijos priežiūros taisyklių iš dalies keičiamas ir ištaisomas Įgyvendinimo reglamentas (ES) 2015/2447

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas
                  1
               , visų pirma į jo 8, 58, 100, 132, 157, 161, 184, 193, 217, 232, 268 straipsnius,

               kadangi:

               (1)Tarybos reglamente (ES) Nr. 904/2010
                  2
                reikalaujama, kad valstybės narės rinktų tam tikrą informaciją apie importuojamas prekes, kurios neapmokestinamos pridėtinės vertės mokesčiu (PVM) pagal Tarybos direktyvos 2006/112/EB
                  3
                143 straipsnio 1 dalies ca punktą (t. y. specialią nuotolinės prekybos schemą) arba 143 straipsnio 1 dalies d punktą ir 2 dalį, ir šia informacija keistųsi. Be to, pagal Kodekso 47 straipsnio 2 dalį muitinė ir kitos kompetentingos valdžios institucijos tarpusavyje ir su Komisija gali keistis gautais duomenimis apie prekių įvežimą, išvežimą, vežimą tranzitu, gabenimą, saugojimą ir galutinį vartojimą, jei tai būtina siekiant mažinti riziką ir kovoti su sukčiavimu;

               (2)elektroninė sistema „Surveillance“, kurią Komisija įdiegė siekdama vykdyti Kodekso 56 straipsnio 5 dalyje nustatytą priežiūros pareigą, yra tinkamiausia priemonė, naudotina keitimuisi ta su PVM susijusia informacija. Siekiant patikslinti, kas ir kokiu mastu gali naudotis prieiga prie sistemoje „Surveillance“ saugomų duomenų, būtina iš dalies pakeisti Įgyvendinimo reglamento (ES) 2015/2447 55 straipsnį. Pirma, Komisija turėtų turėti galimybę sistemos „Surveillance“ duomenis atskleisti apibendrinta forma. Antra, įgalioti naudotojai iš valstybių narių muitinių paprastai turėtų turėti prieigą tik prie tos valstybės narės pateiktų neapibendrintų duomenų ir prie Sąjungos lygmens apibendrintų duomenų. Trečia, nukrypstant nuo bendros taisyklės, 55 straipsnyje turėtų būti numatyta galimybė konkrečiais Sąjungos aktais, kaip antai Reglamentu (ES) Nr. 904/2010, nustatyti, kad Komisija konkrečiu būdu suteikia tam tikroms valstybių narių institucijoms prieigą prie neapibendrintų duomenų;

               (3)siekiant sudaryti galimybę rinkti informaciją, kurią rinkti ir kuria keistis valstybės narės privalo pagal Reglamentą (ES) Nr. 904/2010, taip pat reikėtų iš dalies pakeisti Įgyvendinimo reglamentą (ES) 2015/2447 ir padidinti duomenų elementų, kuriuos renka elektroninė sistema, skaičių. Visų pirma, į to reglamento 21-01 ir 21-02 priedus būtina įtraukti tuos duomenų elementus, kurių eilės numeriai to reglamento B priede yra 3/40 ir 4/4 ir kurie yra atitinkamai susiję su papildomų fiskalinių nuorodų identifikaciniais numeriais ir mokesčio baze;

               (4)iš dalies pakeitus Kodekso 278 straipsnį ir pratęsus priemonių, kurios nėra Kodekse numatytos elektroninės duomenų apdorojimo priemonės, naudojimo pereinamuoju laikotarpiu terminą
                  4
               , reikėtų iš dalies pakeisti Įgyvendinimo reglamento (ES) 2015/2447 nuostatą, kuria nustatomas duomenų, kurių gali prireikti atliekant priežiūrą, pereinamojo laikotarpio sąrašas (21-02 priedas). Šioje nuostatoje turėtų būti patikslinta, kad į laisvą apyvartą išleidžiamų prekių duomenų pereinamojo laikotarpio sąrašu priežiūros tikslais galima naudotis iki pradės veikti nacionalinės importo sistemos, t. y., remiantis Kodekso 278 straipsnio 2 dalimi, ne ilgiau kaip iki 2022 m. pabaigos. O eksportuojamų prekių duomenų pereinamojo laikotarpio sąrašu priežiūros tikslais galima naudotis iki pradės veikti nacionalinės eksporto sistemos, t. y., remiantis Kodekso 278 straipsnio 3 dalimi, ne ilgiau kaip iki 2025 m. pabaigos;

               (5)iki bus atliktas Komisijos įgyvendinimo sprendimo (ES) 2016/578
                  5
                priede nurodytas importo kontrolės sistemos patobulinimas, prekių, kurių atveju atleidžiama nuo pareigos pateikti įvežimo bendrąją deklaraciją, rizikos analizė privalo būti atlikta prekes pateikus muitinei, remiantis laikinojo saugojimo deklaracija arba muitinės deklaracija, arba, jei muitinės deklaracija pateikiama kuriuo nors kitu veiksmu, prekių pateikimo metu turima informacija. Įgyvendinimo reglamento (ES) 2015/2447 187 straipsnį reikėtų iš dalies pakeisti įtraukiant tinkamas nuorodas į Komisijos deleguotąjį reglamentą (ES) 2015/2446
                  6
               , kad tas straipsnis būtų taikomas ir pašto siuntoms bei siuntoms, kurių tikroji vertė neviršija 22 EUR;

               (6)ekonominės veiklos vykdytojams turėtų būti suteikta galimybė patvirtinti, kad jūrų žvejybos produktais ir prekėmis, perkrautomis Sąjungos muitų teritorijai nepriklausančioje šalyje arba teritorijoje ir vežtomis per ją, nebuvo manipuliuojama, pateikiant ne tik atspausdintą žvejybos žurnalo išrašą, bet ir kitus blankus arba dokumentus. Tačiau, kad jūrų žvejybos produktus ir prekes būtų galima susieti su atitinkamu žvejybos žurnalu tais atvejais, kai patvirtinimas, kad tais produktais ir prekėmis nebuvo manipuliuojama, pateikiamas ne atspausdintame žvejybos žurnalo išraše, o kitame blanke ar dokumente, ekonominės veiklos vykdytojai turėtų tame kitame blanke ar dokumente pateikti nuorodą į atitinkamą žvejybos žurnalą. Įgyvendinimo reglamento (ES) 2015/2447 214 straipsnis turėtų būti atitinkamai iš dalies pakeistas;

               (7)taikant supaprastinimą, kai muitinės deklaracija pateikiama įtraukimo į deklaranto tvarkomus apskaitos registrus būdu, muitinė gali atleisti nuo pareigos pateikti prekes. Siekiant užtikrinti, kad konkrečiais atvejais būtų įmanoma atlikti tinkamą muitinį tikrinimą, reikėtų nustatyti procedūrines taisykles, kurios būtų taikomos tada, kai dėl naujos didelės finansinės rizikos ar susidarius kitai konkrečiai situacijai prižiūrinčioji muitinės įstaiga pagal Kodekso 182 straipsnio 3 dalies trečią pastraipą pareikalauja konkrečias prekes pateikti muitinei. Įgyvendinimo reglamento (ES) 2015/2447 234 straipsnis turėtų būti atitinkamai iš dalies pakeistas;

               (8)Įgyvendinimo reglamento (ES) 2015/2447 302 straipsnyje numatytas reikalavimo plombuoti transporto priemones arba oro ar geležinkelių transportu vežamas atskiras pakuotes su prekėmis netaikymas, jei įvykdytos tam tikros sąlygos. Užtikrinimo, kad prekės būtų pristatytos į paskirties vietą, požiūriu jūrų transportas yra toks pat saugus kaip oro arba geležinkelių transportas. Todėl netaikyti to reikalavimo turėtų būti leidžiama ir gabenant prekes jūra su sąlyga, kad į elektroninį transporto dokumentą, kuris naudojamas kaip muitinės deklaracija, kuria prekėms įforminama Sąjungos tranzito procedūra, būtų įtraukta nuoroda į lydimąjį laivo važtaraštį (konosamentą);

               (9)jei tranzito operacijoje dalyvaujančios valstybės narės muitinė gauna įrodymų, kad skolos muitinei atsiradimą lėmę veiksmai įvykdyti toje teritorijoje, kurioje ji veikia, ta muitinė turėtų paprašyti išvykimo valstybės narės perduoti jai atsakomybę pradėti išieškojimą. Išvykimo valstybė narė per tam tikrą laikotarpį turėtų patvirtinti, ar ji perduoda prašančiajai muitinei kompetenciją pradėti išieškojimą. Todėl siekiant įtraukti tokius tranzito operacijų atvejus Įgyvendinimo reglamento (ES) 2015/2447 311 straipsnis turėtų būti iš dalies pakeistas;

               (10)atsižvelgiant į Tarybos reglamento (ES) 2018/581
                  7
                įsigaliojimą, reikėtų iš dalies pakeisti Įgyvendinimo reglamento (ES) 2015/2447 324 straipsnį, susijusį su ypatingais laikinojo įvežimo perdirbti procedūros pripažinimo įvykdyta atvejais, ir atitinkamus A ir B prieduose pateiktus kodus;

               (11)reikėtų patikslinti išvežimo muitinės įstaigos nustatymo tvarką, taikomą tuo atveju, kai iš Sąjungos muitų teritorijos išvežamos prekės pakraunamos į laivą arba į orlaivį. Be to, tam tikri išvežimo muitinės įstaigos nustatymo tvarkos supaprastinimai neturėtų būti taikomi akcizais apmokestinamoms prekėms ir ne Sąjungos prekėms. Įgyvendinimo reglamento (ES) 2015/2447 329 straipsnis turėtų būti atitinkamai iš dalies pakeistas;

               (12)kai eksportuoti išleistos prekės priimamos vežti pagal vieną vežimo sutartį, pagal kurią jos išvežamos iš Sąjungos muitų teritorijos, reikėtų patikslinti taisykles, reglamentuojančias prekių muitinės priežiūros užtikrinimą iki fizinio jų išvežimo. Įgyvendinimo reglamento (ES) 2015/2447 332 straipsnis turėtų būti atitinkamai iš dalies pakeistas;

               (13)siekiant nustatyti tvarką, taikomą susidarius situacijoms, kai prekės iš Sąjungos muitų teritorijos išvežamos kitaip, nei iš pradžių numatyta, taip pat muitinių informacijos mainų tvarką, taikomą laikotarpiu iki bus įdiegta Įgyvendinimo sprendimo (ES) 2016/578 priede nurodyta SMK automatizuota eksporto sistema (AES), reikėtų patikslinti Įgyvendinimo reglamento (ES) 2015/2447 333 straipsnyje nustatytas išvežti išleistų prekių priežiūros procedūrines taisykles;

               (14)siekiant nustatyti tvarką, taikomą susidarius situacijoms, kai prekės išleidžiamos eksportuoti, bet galiausiai neišvežamos iš Sąjungos muitų teritorijos, reikėtų patikslinti Įgyvendinimo reglamento (ES) 2015/2447 340 straipsnyje nustatytas prekių išvežimo procedūrines taisykles;

               (15)atsižvelgiant į Šiaurės Makedonijos pranešimą Jungtinėms Tautoms ir Europos Sąjungai apie tai, kad nuo 2019 m. vasario 15 d., įsigaliojus Prespos susitarimui, šalis, kuri anksčiau vadinosi „buvusioji Jugoslavijos Respublika Makedonija“, pakeitė savo pavadinimą į „Šiaurės Makedonijos Respublika“. Įgyvendinimo reglamento (ES) 2015/2447 prieduose ta šalis turėtų būti nurodyta tuo pavadinimu arba, kai tinkama, trumpuoju pavadinimu „Šiaurės Makedonija“;

               (16)siekiant palengvinti su tam tikrais deklaracijų ir pranešimų duomenų reikalavimais susijusių formatų ir kodų naudojimą įvairiose elektroninėse sistemose, reikėtų iš dalies pakeisti B priedą;

               (17)Įgyvendinimo reglamento (ES) 2015/2447 33-07 priede būtina ištaisyti redakcinę klaidą, susijusią su nuoroda į Deleguotąjį reglamentą (ES) 2015/2446;

               (18)todėl Įgyvendinimo reglamentas (ES) 2015/2447 turėtų būti atitinkamai iš dalies pakeistas ir ištaisytas;

               (19)šiuo reglamentu padaryti Įgyvendinimo reglamento (ES) 2015/2447 21-01 ir 22-02 priedų pakeitimai turėtų būti taikomi nuo 2020 m. sausio 1 d., kadangi nuo tos dienos valstybės narės privalės vykdyti Reglamentu (ES) Nr. 904/2010 nustatytas keitimosi informacija pareigas;

               (20)šiame reglamente nustatytos priemonės atitinka Muitinės kodekso komiteto nuomonę,

               PRIĖMĖ ŠĮ REGLAMENTĄ:

               1 straipsnis

               Įgyvendinimo reglamento (ES) 2015/2447 pakeitimai

               Įgyvendinimo reglamentas (ES) 2015/2447 iš dalies keičiamas taip:

               (1)55 straipsnis iš dalies keičiamas taip:

               (a)3 dalis pakeičiama taip:

               „3. Komisija 1 dalyje nurodytus muitinių pateiktus duomenis atskleidžia tik apibendrinta forma.“;

               (b)įterpiamos šios dalys:

               „3a. Naudotojams, gavusiems leidimus pagal 56 straipsnio 2 dalį, Komisija suteikia prieigą prie neapibendrintų duomenų, pateiktų prieigos paprašiusios valstybės narės muitinės, ir prie Sąjungos lygmeniu apibendrintų duomenų.

               3b. Nukrypstant nuo 3a dalies, Komisija suteikia prieigą prie neapibendrintų duomenų valstybių narių kompetentingoms institucijoms, jei tokia prieiga numatyta Sąjungos aktu.“;

               (c)6 dalis pakeičiama taip:

               „6. Nukrypstant nuo 1 dalies, iki dienos, kurią bus įdiegtos Įgyvendinimo sprendimo (ES) 2016/578 priede nurodytos patobulintos nacionalinės importo sistemos, duomenų, kurių Komisijai gali prireikti prižiūrint prekių išleidimą į laisvą apyvartą, sąrašas pateikiamas 21-02 priede.

               Nukrypstant nuo 1 dalies, iki dienos, kurią bus įdiegtos Įgyvendinimo sprendimo (ES) 2016/578 priede nurodytos patobulintos nacionalinės eksporto sistemos, duomenų, kurių Komisijai gali prireikti prižiūrint prekių eksportą, sąrašas pateikiamas 21-02 priede.“

               (2)187 straipsnio 5 dalis pakeičiama taip:

               „5. Jei prekės, kurių atveju pagal Komisijos deleguotojo reglamento (ES) 2015/2446 104 straipsnio 1 dalies c–k, m ir n punktus, 2, 3 ir 4 dalis atleidžiama nuo pareigos pateikti įvežimo bendrąją deklaraciją, įvežamos į Sąjungos muitų teritoriją, rizikos analizė atliekama pateikus prekes, jei įmanoma, remiantis tų prekių laikinojo saugojimo deklaracija arba muitinės deklaracija.“

               (3)214 straipsnis papildomas šia dalimi:

               „3. Pagal 1 dalį reikalaujamas patvirtinimas gali būti pateikiamas ne tik atspausdintame žvejybos žurnalo išraše, bet ir kituose atitinkamuose blankuose arba dokumentuose, kuriuose pateikta nuoroda į tą žvejybos žurnalą.“

               (4)234 straipsnis papildomas šia dalimi:

               „3. Jei prižiūrinčioji muitinės įstaiga pagal Kodekso 182 straipsnio 3 dalies trečią pastraipą pareikalavo prekes pateikti muitinei, nes muitinė nustatė, kad kilo nauja didelė finansinė rizika arba susidarė kita konkreti situacija, susijusi su leidimu muitinės deklaraciją pateikti įtraukimo į deklaranto tvarkomus apskaitos registrus būdu atleidžiant nuo pareigos pateikti prekes, prižiūrinčioji muitinės įstaiga tokio leidimo turėtojui nurodo:

               a) konkretų laikotarpį, per kurį muitinei turi būti pateiktos su tais atvejais susijusios prekės,

               b) pareigą į apskaitos registrus įtraukti pranešimo apie pateikimą datą. ir

               c) pareigą laikytis 1 dalies b–e ir g punktuose nustatytų reikalavimų.

               Tokiais atvejais prekės išleidžiamos vadovaujantis Kodekso 194 straipsniu.“

               (5)302 straipsnio 2 dalis papildoma šiuo punktu:

               „c) prekės vežamos jūrų transportu, o Kodekso 233 straipsnio 4 dalies e punkte nurodytame elektroniniame transporto dokumente, kuris naudojamas kaip muitinės deklaracija, kuria prekėms įforminama Sąjungos tranzito procedūra, pateikta nuoroda į lydimąjį laivo važtaraštį (konosamentą).“

               (6)311 straipsnis papildomas šiomis dalimis:

               „3. Jei tranzito operacijoje dalyvaujančios valstybės narės muitinė dar nepasibaigus Deleguotojo reglamento (ES) 2015/2446 77 straipsnio a punkte nurodytam terminui gauna įrodymų, kad vieta, kurioje įvykdyti skolos muitinei atsiradimą lėmę veiksmai, yra toje teritorijoje, kurioje ji veikia, ta muitinė nedelsdama ir bet kokiu atveju per tą laikotarpį išsiunčia išvykimo valstybės narės muitinei tinkamai pagrįstą prašymą perduoti prašančiajai muitinei atsakomybę pradėti išieškojimą.

               4. Išvykimo valstybės narės muitinė patvirtina, kad gavo pagal 3 dalį pateiktą prašymą, ir per 28 dienas nuo prašymo išsiuntimo dienos informuoja prašančiąją muitinę, ar sutinka patenkinti tą prašymą ir perduoti prašančiajai institucijai atsakomybę pradėti išieškojimą.“

               (7)324 straipsnio 1 dalies e punktas pakeičiamas taip:

               „e) pristačius pagrindinius perdirbtuosius produktus, kuriems nustatyta nulinė erga omnes importo muito norma arba dėl kurių yra išduotas oficialus išleidimo pažymėjimas (EASA 1 forma) arba lygiavertis pažymėjimas, kaip nurodyta Tarybos reglamento (ES) 2018/581* 2 straipsnyje;

               _____

               * 2018 m. balandžio 16 d. Tarybos reglamentas (ES) 2018/581, kuriuo laikinai sustabdomas autonominių bendrojo muitų tarifo muitų taikymas kai kurioms prekėms, skirtoms įmontuoti arba naudoti orlaiviuose, ir panaikinamas Reglamentas (EB) Nr. 1147/2002 (OL L 98, 2018 4 18, p. 1).“

               (8)329 straipsnis iš dalies keičiamas taip:

               (a)3 ir 4 dalys pakeičiamos taip:

               „3. Jei prekės jūrų uoste pakraunamos į laivą, kuris nėra priskirtas Deleguotojo reglamento (ES) 2015/2446 120 straipsnyje nurodytai reguliariajai laivybos linijai, gabenti į paskirties vietą už Sąjungos muitų teritorijos ribų, išvežimo muitinės įstaiga yra muitinės įstaiga, kurios kompetencijai priklauso vietos, kurioje prekės pakraunamos į tokį laivą, priežiūra.

               4. Jei 3 dalis netaikoma ir prekės pakraunamos į laivą arba orlaivį gabenti į paskirties vietą už Sąjungos muitų teritorijos ribų jūrų arba oro transportu ir paskiau neperkraunamos, išvežimo muitinės įstaiga yra muitinės įstaiga, kurios kompetencijai priklauso vietos, kurioje prekės pakraunamos į tokį laivą ar orlaivį, priežiūra.“;

               (b)įterpiama ši dalis:

               „7a.  Ne vėliau kaip nuo Įgyvendinimo sprendimo (ES) 2016/578 priede nurodytos automatizuotos eksporto sistemos (AES) įdiegimo datos 6 ir 7 dalys netaikomos tais atvejais, kai eksportuojamos Sąjungos prekės, priskiriamos Direktyvos 2008/118/EB 1 straipsnio 1 dalyje išvardytoms kategorijoms.

               Ne vėliau kaip nuo Įgyvendinimo sprendimo (ES) 2016/578 priede nurodytos automatizuotos eksporto sistemos (AES) įdiegimo datos 7 dalis netaikoma tais atvejais, kai reeksportuojamos ne Sąjungos prekės.“

               (9)332 straipsnio 5 dalies antra pastraipa pakeičiama taip:

               „Pirmoje pastraipoje nustatyta pareiga netaikoma, jei ta informacija muitinėms prieinama esamose verslo, uostų arba transporto informacinėse sistemose, arba 329 straipsnio 7 dalyje numatytu atveju.“

               (10)333 straipsnis iš dalies keičiamas taip:

               (a)4 ir 5 dalys pakeičiamos taip:

               „4.
                     Jei prekės, dėl kurių pateikta viena eksporto arba reeksporto deklaracija, gabenamos į išvežimo muitinės įstaigą ir vėliau dėl nenumatytų aplinkybių iš Sąjungos muitų teritorijos  išvežamos daugiau kaip vienoje siuntoje, išvežimo muitinės įstaiga informuoja eksporto muitinės įstaigą apie prekių išvežimą tik tuomet, kai visos prekės yra išvežtos iš Sąjungos muitų teritorijos.

               5.
                      Jei prekės, dėl kurių pateikta viena eksporto arba reeksporto deklaracija, gabenamos į išvežimo muitinės įstaigą ir vėliau dėl nenumatytų aplinkybių iš Sąjungos muitų teritorijos išvežamos per daugiau kaip vieną išvežimo muitinės įstaigą, bet kuris iš Kodekso 267 straipsnio 2 dalyje nurodytų asmenų gali paprašyti išvežimo muitinės įstaigos, kuriai prekės buvo pateiktos pirmiau, informuoti kitą (-as) išvežimo muitinės įstaigą (-as), iš kurios (-ių) dalis prekių bus išvežta iš Sąjungos muitų teritorijos. Kiekviena išvežimo muitinės įstaiga prižiūri fizinį iš tos įstaigos išvežamų prekių išvežimą iš Sąjungos muitų teritorijos. Paskesnioji (-iosios) išvežimo muitinės įstaiga (-os) informuoja pirmąją išvežimo muitinės įstaigą apie prekes, kurios iš tų įstaigų buvo išvežtos iš Sąjungos muitų teritorijos. Pirmoji išvežimo muitinės įstaiga ir paskesnioji (-iosios) išvežimo muitinės įstaiga (-os) ta informacija keičiasi pagal tarpusavio susitarimą, nesinaudodamos Įgyvendinimo sprendimo (ES) 2016/578 priede nurodyta automatizuota eksporto sistema. Pirmoji išvežimo muitinės įstaiga informuoja eksporto muitinės įstaigą, kai visos prekės išvežamos iš Sąjungos muitų teritorijos.“;

               (b)7 dalis pakeičiama taip:

               „7. Nukrypstant nuo šio straipsnio 2 dalies antros pastraipos b ir c punktų, šio reglamento 329 straipsnio 5 ir 6 dalyse nurodytais atvejais iki Įgyvendinimo sprendimo (ES) 2016/578 priede nurodytos automatizuotos eksporto sistemos įdiegimo datų laikoma, kad terminas, iki kurio išvežimo muitinės įstaiga turi informuoti eksporto muitinės įstaigą apie prekių išvežimą, yra pirmoji darbo diena po dienos, kurią prekėms įforminta ta tranzito procedūra arba kurią prekės išvežtos iš Sąjungos muitų teritorijos, arba kurią tranzito procedūra pripažinta įvykdyta.“;

               (c)8 ir 9 dalys išbraukiamos.

               (11)340 straipsnis iš dalies keičiamas taip:

               (a)3 dalis pakeičiama taip:

               „3. Jei 329 straipsnio 5, 6 ir 7 dalyse nurodytais atvejais dėl vežimo sutarties pakeitimo vežimo operacija, kuri turėjo būti užbaigta už Sąjungos muitų teritorijos ribų, turi būti užbaigta tos teritorijos viduje, atitinkamos bendrovės arba institucijos apie tą pakeitimą informuoja išvežimo muitinės įstaigą ir pakeistą sutartį gali vykdyti tik prieš tai gavusios tos muitinės įstaigos sutikimą.“;

               (b)įterpiama ši dalis:

               „3a. Ne vėliau kaip nuo Įgyvendinimo sprendimo (ES) 2016/578 priede nurodytos automatizuotos eksporto sistemos (AES) įdiegimo datos 2 ir 3 dalyse nurodytais atvejais išvežimo muitinės įstaiga informuoja eksporto muitinės įstaigą, kad prekės nebuvo išvežtos iš Sąjungos muitų teritorijos.“

               (12)A priedas iš dalies keičiamas taip, kaip nurodyta šio reglamento I priede.

               (13)B priedas iš dalies keičiamas taip, kaip nurodyta šio reglamento II priede.

               (14)21-01 priede po D.E., kurio eilės Nr. 3/39, eilutės įterpiama ši eilutė:

               „

                        3/40

                        Papildomų fiskalinių nuorodų identifikacinis numeris

                        Toks pats kaip duomenų elemento, kurio eilės Nr. 3/40

               “

               (15)21-02 priede po D.E., kurio eilės Nr. 1/10, eilutės įterpiamos šios eilutės:

               „

                        3/40

                        Papildomų fiskalinių nuorodų identifikacinis numeris

                        Toks pats kaip duomenų elemento, kurio eilės Nr. 3/40

                        44 – an ..40

                        4/4

                        Mokesčių apskaičiavimas – mokesčio bazė*

                        Toks pats kaip duomenų elemento, kurio eilės Nr. 4/4

                        47 – an ..6 + n ..16,6

               * Kai nurodant duomenų elementą (Mokesčių apskaičiavimas – mokesčio rūšis) įvedamas Sąjungos kodas B00.“

               (16)23-01 priedo lentelės pirmos skilties eilutė „P zona“ iš dalies keičiama taip:

               (a)pavadinimas „buvusioji Jugoslavijos Respublika Makedonija“ išbraukiamas;

               (b)tarp pavadinimų „Serbija“ ir „Turkija“ įrašomas pavadinimas „Šiaurės Makedonija“.

               (17)32-01 priedo 1 punkte žodžiai „buvusiajai Jugoslavijos Respublikai Makedonijai“ pakeičiami žodžiais „Šiaurės Makedonijos Respublikai“.

               (18)32-02 priedo 1 punkte žodžiai „buvusiajai Jugoslavijos Respublikai Makedonijai“ pakeičiami žodžiais „Šiaurės Makedonijos Respublikai“.

               (19)32-03 priedo 1 punkte žodžiai „buvusiajai Jugoslavijos Respublikai Makedonijai“ pakeičiami žodžiais „Šiaurės Makedonijos Respublikai“.

               (20)72-04 priedo II dalis iš dalies keičiama taip:

               (a)VI skyriaus 7 langelyje pavadinimas „buvusioji Jugoslavijos Respublika Makedonija“ pakeičiamas pavadinimu „Šiaurės Makedonija“.

               (b)VII skyriaus 6 langelyje pavadinimas „buvusioji Jugoslavijos Respublika Makedonija“ pakeičiamas pavadinimu „Šiaurės Makedonija“.

               2 straipsnis

               Įgyvendinimo reglamento (ES) 2015/2447 ištaisymai

               Įgyvendinimo reglamento (ES) 2015/2447 33-07 priedo 2 langelyje žodžiai „[Deleguotojo reglamento (ES) 2015/XXX] pakeičiami žodžiais „[Deleguotojo reglamento (ES) 2015/2446]“.

               3 straipsnis

               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

               1 straipsnio 14 ir 15 dalys taikomos nuo 2020 m. sausio 1 d.

               Šis reglamentas privalomas visas ir tiesiogiai taikomas visose valstybėse narėse.

               Priimta Briuselyje 2019 09 10

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 269, 2013 10 10, p. 1.

                     (2)

                        2010 m. spalio 7 d. Tarybos reglamentas (ES) Nr. 904/2010 dėl administracinio bendradarbiavimo ir kovos su sukčiavimu pridėtinės vertės mokesčio srityje (OL L 268, 2010 10 12, p. 1).

                     (3)

                        2006 m. lapkričio 28 d. Tarybos direktyva 2006/112/EB dėl pridėtinės vertės mokesčio bendros sistemos (OL L 347, 2006 12 11, p. 1).

                     (4)

                        2019 m. balandžio 17 d. Europos Parlamento ir Tarybos reglamentas (ES) 2019/632, kuriuo iš dalies keičiamas Reglamentas (ES) Nr. 952/2013 siekiant pratęsti priemonių, kurios nėra Sąjungos muitinės kodekse numatytos elektroninės duomenų apdorojimo priemonės, taikymą pereinamuoju laikotarpiu (OL L 111, 2019 4 25, p. 54).

                     (5)

                        2016 m. balandžio 11 d. Komisijos įgyvendinimo sprendimas (ES) 2016/578, kuriuo nustatoma darbo programa, susijusi su Sąjungos muitinės kodekse numatytų elektroninių sistemų kūrimu ir diegimu (OL L 99, 2016 4 15, p. 6).

                     (6)

                        2015 m. liepos 28 d. Komisijos deleguotasis reglamentas (ES) 2015/2446, kuriuo Europos Parlamento ir Tarybos reglamentas (ES) Nr. 952/2013 papildomas išsamiomis taisyklėmis, kuriomis patikslinamos kai kurios Sąjungos muitinės kodekso nuostatos (OL L 343, 2015 12 29, p. 1).

                     (7)

                        2018 m. balandžio 16 d. Tarybos reglamentas (ES) 2018/581, kuriuo laikinai sustabdomas autonominių bendrojo muitų tarifo muitų taikymas kai kurioms prekėms, skirtoms įmontuoti arba naudoti orlaiviuose, ir panaikinamas Reglamentas (EB) Nr. 1147/2002 (OL L 98, 2018 4 18, p. 1).

    ---documentbreak---

               I PRIEDAS

               Įgyvendinimo reglamento (ES) 2015/2447 A priedas iš dalies keičiamas taip:

               (1)I antraštinės dalies lentelė „Su bendraisiais prašymų ir sprendimų duomenų reikalavimais susiję duomenų formatai“ iš dalies keičiama taip:

               (a)eilutės „IV antraštinė dalis“, D. E. eilės Nr. IV/6 skilties „D. E. pavadinimas“ tekstas pakeičiamas taip:

               „Supaprastinimas, kuriuo jau leista naudotis, suteiktos lengvatos, saugumo ir saugos sertifikatai, išduoti remiantis tarptautinėmis konvencijomis, Tarptautinės standartizacijos organizacijos tarptautiniu standartu arba Europos standartizacijos organizacijos Europos standartu, arba trečiosiose šalyse išduoti sertifikatai, kuriais suteikiamas AEO statusui lygiavertis statusas ir kurie pripažįstami pagal susitarimą“;

               (b)eilutės „XIV antraštinė dalis“, D. E. eilės Nr. XIV/4 skilties „D. E. pavadinimas“ tekstas pakeičiamas taip:

               „Papildomos deklaracijos pateikimo terminas“.

               (2)II antraštinėje dalyje, po antraštės „KODAI“, paantraštės „6/2. Ekonominės sąlygos“ eilutės „Kodas 14“ tekstas pakeičiamas taip:

               „prekių perdirbimas į produktus, skirtus įmontuoti arba naudoti orlaiviuose, kuriems išduotas oficialus išleidimo pažymėjimas (EASA 1 forma) arba lygiavertis pažymėjimas“.

               II PRIEDAS

               Įgyvendinimo reglamento (ES) 2015/2447 B priedas iš dalies keičiamas taip:

               (1)I antraštinės dalies lentelė „Su bendraisiais deklaracijų ir pranešimų duomenų reikalavimais susiję duomenų formatai ir pasikartojimų skaičius“ iš dalies keičiama taip:

               (a)2/1 eilutė „Supaprastinta deklaracija/ankstesni dokumentai“ iš dalies keičiama taip:

               (1) skilties „D. E. formatas (tipas/ilgis)“ tekstas pakeičiamas taip:

               „Ankstesnio dokumento rūšis: an..3 +
                  Ankstesnio dokumento nuoroda: an..35 +
                  Prekių rūšies identifikatorius: n..5 +
                  Pakuočių rūšis: an..2
                  Pakuočių skaičius: n..8
                  Matavimo vienetas ir žymuo, jei taikoma: an..4 +
                  Kiekis: n..16,6“;

               (2) skiltyje „Pastabos“ įrašomas šis tekstas:

               „Naudojami TARIC nustatyti matavimo vienetai ir žymenys. Tokiu atveju matavimo vienetų ir žymenų formatas yra an..4, tačiau niekada negali būti naudojamas n..4 formatas, skirtas nacionaliniams matavimo vienetams ir žymenims.

               Jei tokių matavimo vienetų ir žymenų nėra TARIC, gali būti naudojami nacionaliniai matavimo vienetai ir žymenys. Jų formatas yra n..4.“

               (b)2/2 eilutės „Papildoma informacija“ skiltyje „Pasikartojimų skaičius bendrojoje dalyje“ įrašomas šis tekstas:

               „99x“;

               (c)2/3 eilutė „Pateikiami dokumentai, sertifikatai bei leidimai ir papildomos nuorodos“ iš dalies keičiama taip:

               (1) skilties „D. E. formatas (tipas/ilgis)“ tekstas pakeičiamas taip:

               „Dokumento rūšis (Sąjungos kodai):  a1+ an3 + (jei taikoma)
               Dokumento identifikatorius: an..35
                  ARBA
               Dokumento rūšis (nacionaliniai kodai): n1+ an3 + (jei taikoma)
               Dokumento identifikatorius: an..35

               + (jei taikoma) Išdavusios institucijos pavadinimas: an..70 +
               Galiojimo data: n8 (yyyymmdd) +
               Matavimo vienetas ir žymuo, jei taikoma: an..4 +
               Kiekis: n..16,6 +
               Valiutos kodas: a3 +
               Suma: n..16,2“;

               (2) skiltyje „Pastabos“ įrašomas šis tekstas:

               „Naudojami TARIC nustatyti matavimo vienetai ir žymenys. Tokiu atveju matavimo vienetų ir žymenų formatas yra an..4, tačiau niekada negali būti naudojamas n..4 formatas, skirtas nacionaliniams matavimo vienetams ir žymenims.

               Jei tokių matavimo vienetų ir žymenų nėra TARIC, gali būti naudojami nacionaliniai matavimo vienetai ir žymenys. Jų formatas yra n..4.

               Valiutai koduoti naudojami ISO triraidžiai valiutų kodai (ISO 4217).“;

               (3) skilties „Pasikartojimų skaičius bendrojoje dalyje“ tekstas pakeičiamas taip:

               „99x“;

               (d)tarp 3/44 ir 4/1 eilučių įterpiamos šios eilutės:

               „

                        3/45

                        Garantiją teikiančio asmens identifikacinis numeris

                        an..17

                        N

                        1x

                        EORI kodo struktūra turi atitikti II antraštinės dalies D. E.  3/2 „Eksportuotojo identifikacinis numeris“ nustatytą struktūrą.

                        3/46

                        Muitą mokančio asmens identifikacinis numeris

                        an..17

                        N

                        1x

                        EORI kodo struktūra turi atitikti II antraštinės dalies D. E. 3/2 „Eksportuotojo identifikacinis numeris“ nustatytą struktūrą.

               “;

               (e) 4/18 eilutės skiltyje „D. E. pavadinimas“ žodžiai „Pašto vertė“ pakeičiami žodžiu „Vertė“;

               (f)4/19 eilutės skiltyje „D. E. pavadinimas“ žodžiai „Pašto mokesčiai“ pakeičiami žodžiais „Vežimo į galutinę paskirties vietą išlaidos“;

               (g)tarp 5/30 ir 6/1 eilučių įterpiama ši eilutė:

               „

                        5/31

                        Priėmimo data

                        n8 (yyyymmdd)

                        N

                        1x

                        1x

               “;

               (h)6/19 eilutė „Prekių tipas“ iš dalies keičiama taip:

               (1) skilties „D. E. formatas (tipas/ilgis)“ tekstas pakeičiamas taip:

               „an..3“;

               (2) skilties „Pastabos“ tekstas pakeičiamas taip:

               „Naudojamas Pasaulinės pašto sąjungos (PPS) kodų sąrašas Nr. 130“;

               (i)7/13 eilutės skilties „D. E. pavadinimas“ tekstas pakeičiamas tekstu „Konteinerio tiekėjo tipo kodas“;

               (j)8/7 eilutė išbraukiama.

               (2)II antraštinės dalies skirsnis „2. KODAI“ iš dalies keičiamas taip:

               (a)tekstas po antraštės „1/3. Tranzito deklaracijos/muitinio statuso įrodymų rūšis“ iš dalies keičiamas taip:

               (1) tekstas po paantraštės „Tranzito atveju naudotini kodai“ papildomas šiuo tekstu:

               „TIR
                     Prekės, gabenamos atliekant TIR operaciją“;

               (2) tekste po paantraštės „Muitinio prekių manifesto atveju naudotini kodai“ išbraukiamas šis tekstas:

               „N
                     visos prekės, kurioms netaikomos kodais T2L ir T2LF žymimos situacijos“;

               (b)tekstas po antraštės „1/10. Procedūra“, paantraštės „Procedūrų sąrašas kodams sudaryti“ iš dalies keičiama taip:

               (1) kodo „01“ aprašymas pakeičiamas taip:

               „Prekių išleidimas į laisvą apyvartą ir kartu persiuntimas, vykdant Sąjungos muitų teritorijos dalių, kuriose taikomos Direktyvos 2006/112/EB ir Direktyvos 2008/118/EB nuostatos, ir tos teritorijos dalių, kuriose minėtos nuostatos netaikomos, tarpusavio prekybą arba vykdant tos teritorijos dalių, kuriose minėtos nuostatos netaikomos, tarpusavio prekybą.

               Pavyzdys:
                     Iš trečiosios šalies atvežtos ne Sąjungos prekės, išleistos į laisvą apyvartą Prancūzijoje ir išsiųstos į Normandijos salas.“;

               (2) kodo „10. Negrąžinamasis eksportas“ naudojimo pavyzdžio aprašymas pakeičiamas taip:

               „Sąjungos prekių eksportas į trečiąją šalį, taip pat Sąjungos prekių išsiuntimas į Sąjungos muitų teritorijos dalis, kuriose netaikomos Direktyvos 2006/112/EB arba Direktyvos 2008/118/EB nuostatos.“;

               tarp H6 ir I1 eilučių įterpiama ši eilutė:

               „

                        H7

                        Siuntos, kuri pagal Reglamento (EB) Nr. 1186/2009 23 straipsnio 1 dalį arba 25 straipsnio 1 dalį neapmokestinama importo muitu, išleidimo į laisvą apyvartą muitinės deklaracija

                        4000

               “;

               (c)tekstas po antraštės „1/11. Papildoma procedūra“, paantraštės „Laikinasis įvežimas perdirbti (Kodekso 256 straipsnis)“ papildomas šia eilute:

               „

                        Prekių sunaikinimas įforminus laikinojo įvežimo perdirbti procedūrą

                        A10

               “;

               (d)tekstas po antraštės „1/11. Papildoma procedūra“, paantraštės „Atleidimas nuo muito (Tarybos reglamentas (EB) Nr. 1186/2009

                  (1)

               )“ iš dalies keičiamas taip:

               (1)C01 kodą atitinkančios eilutės pirmos skilties tekstas pakeičiamas taip:

               „Įprastinę gyvenamąją vietą keičiančių ir į Sąjungos muitų teritoriją persikeliančių fizinių asmenų asmeninis turtas“;

               (2)C43 kodą atitinkančios eilutės pirmos skilties tekstas pakeičiamas taip:

               „Fizinio asmens, ketinančio įsikurti įprastinėje gyvenamojoje vietoje Sąjungos muitų teritorijoje, įvežamas laisvai apyvartai asmeninis turtas (be muito leidžiama įvežti pagal įsipareigojimą)“;

               (3)C60 kodą atitinkančios eilutės pirmos skilties tekstas pakeičiamas taip:

               „Dėl santuokos importuojamas kraitis ir namų apyvokos daiktai, įvežami laisvai apyvartai ne anksčiau kaip prieš du mėnesius iki vestuvių (nuo muito atleidžiama pateikus atitinkamą garantiją)“;

               (4)C61 kodą atitinkančios eilutės pirmos skilties tekstas pakeičiamas taip:

               „Paprastai santuokos proga dovanojamos dovanos, įvežamos laisvai apyvartai ne anksčiau kaip prieš du mėnesius iki vestuvių (nuo muito atleidžiama pateikus atitinkamą garantiją)“;

               (5)C40 kodą atitinkančios eilutės pirmos skilties tekstas pakeičiamas taip:

               „Medžiagos, skirtos karo aukų kapams ar paminklams pastatyti, prižiūrėti ar papuošti“;

               (e)tekstas po antraštės „1/11. Papildoma procedūra“, paantraštės „Laikinasis įvežimas“ iš dalies keičiamas taip:

               (1)D01 kodą atitinkančios eilutės pirmos skilties tekstas pakeičiamas taip:

               „Padėklai (įskaitant padėklų atsargines dalis, reikmenis ir įrangą)“;

               (2)D02 kodą atitinkančios eilutės pirmos skilties tekstas pakeičiamas taip:

               „Konteineriai (įskaitant konteinerių atsargines dalis, reikmenis ir įrangą)“;

               (3)D19 kodą atitinkančios eilutės pirmos skilties tekstas pakeičiamas taip:

               „Prekės, su kuriomis numatoma atlikti pardavimo sutartyje numatytus priimamuosius bandymus“;

               (4)D26 kodą atitinkančios eilutės pirmos skilties tekstas pakeičiamas taip:

               „Prekės, išskyrus naujai pagamintas prekes, įvežamos parduoti aukcione“;

               (5)D51 kodą atitinkančios eilutės pirmos skilties tekstas pakeičiamas taip:

               „Laikinasis įvežimas iš dalies atleidžiant nuo importo muito“;

               (f)tekstas po antraštės „1/11. Papildoma procedūra“, paantraštės „Kita“ skirsnyje „Importas“ iš dalies keičiamas taip:

               (1)F03 kodą atitinkančioje eilutėje žodžiai „158 straipsnio 2 dalyje“ pakeičiami žodžiais „158 straipsnio 3 dalyje“;

               (2)F31–F34 kodus atitinkančios eilutės išbraukiamos;

               (3)po F47 kodą atitinkančios eilutės įterpiamos šios eilutės:

               „

                        Importas pagal specialią nuotolinės prekybos prekėmis, importuojamomis iš trečiųjų šalių arba trečiųjų teritorijų, schemą, nustatytą Direktyvos 2006/112/EB XII antraštinės dalies 6 skyriaus 4 skirsnyje.

                        F48

                        Importas pagal specialią importo PVM deklaravimo ir mokėjimo tvarką, nustatytą Direktyvos 2006/112/EB XII antraštinės dalies 7 skyriuje.

                        F49

               “;

               (g)tekstas po antraštės „2/2. „Papildoma informacija“, paantraštės „Papildoma informacija – kodas XXXXX“ iš dalies keičiamas taip:

               (1) lentelės po antraštės „Bendroji kategorija – kodas 0xxxx“ 00500 kodą atitinkanti eilutė pakeičiama taip:

               „

                        Deleguotojo reglamento (ES) 2015/2446 B priedo II antraštinė dalis

                        Deklaranto ir importuotojo tapatumas

                        „Importuotojas“

                        00500

               “;

               (2) lentelė po antraštės „Bendroji kategorija – kodas 0xxxx“ papildoma šiomis eilutėmis:

               „

                        Deleguotojo reglamento (ES) 2015/2446 176 straipsnio 1 dalies c punktas ir 241 straipsnio 1 dalies pirma pastraipa

                        Laikinojo įvežimo perdirbti procedūros pripažinimas įvykdyta

                        „IP“ ir atitinkamo leidimo numeris arba INF numeris“

                        00700

                        Deleguotojo reglamento (ES) 2015/2446 241 straipsnio 1 dalies antra pastraipa

                        Laikinojo įvežimo perdirbti procedūros pripažinimas įvykdyta (specialios prekybos politikos priemonės)

                        „IP CPM“

                        00800

                        Deleguotojo reglamento (ES) 2015/2446 238 straipsnis

                        Laikinojo įvežimo procedūros pripažinimas įvykdyta

                        „TA“ ir atitinkamo leidimo numeris

                        00900

               “;

               (3) lentelės po antraštės „Importuojant – kodas 1xxxx“ 10200, 10300 ir 10500 kodus atitinkančios eilutės išbraukiamos;

               (4) 20100 ir 20200 kodus atitinkančios eilutės pakeičiamos taip:

               „

                        Konvencijos dėl bendrosios tranzito procedūros 18 straipsnis (*)

                        Eksportui iš vienos bendrojo tranzito šalies taikomi apribojimai arba eksportui iš Sąjungos taikomi apribojimai

                        20100

                        Konvencijos dėl bendrosios tranzito procedūros 18 straipsnis (*)

                        Muitais apmokestinamas eksportas iš vienos bendrojo tranzito šalies arba muitais apmokestinamas eksportas iš Sąjungos

                        20200

               “;

               (5) lentelės po antraštės „Eksportuojant – kodas 3xxxx“ antros eilutės paskutinėje skiltyje skaičius „30 400“ pakeičiamas skaičiumi „30 700“;

               (h)po antraštės „3/40. Papildomų fiskalinių nuorodų identifikacinis numeris“, paantraštės „1. Funkcijos kodas“ FR2 funkcijos kodą atitinkančios eilutės trečios skilties („Aprašymas“) tekstas pakeičiamas taip:

               „

                        Asmuo, įsigyjantis prekes Sąjungos viduje, kuris pagal Direktyvos 2006/112/EB 200 straipsnį privalo sumokėti pridėtinės vertės mokestį

               “;

               (i)tekstas po antraštės „3/40. Papildomų fiskalinių nuorodų identifikacinis numeris“, paantraštės „1. Funkcijos kodas“ papildomas šiomis eilutėmis:

               „

                        FR5

                        Pardavėjas (IOSS)

                        Apmokestinamasis asmuo, kuris naudojasi specialia nuotolinės prekybos prekėmis, importuojamomis iš trečiųjų šalių arba trečiųjų teritorijų, schema, nustatyta Direktyvos 2006/112/EB XII antraštinės dalies 6 skyriaus 4 skirsnyje, ir kuriam suteiktas tos direktyvos 369q straipsnyje nurodytas PVM mokėtojo kodas.

                        FR7

                        Apmokestinamasis asmuo arba asmuo, privalantis sumokėti PVM

                        Apmokestinamojo asmens arba asmens, privalančio sumokėti PVM, PVM mokėtojo kodas, kai PVM mokėjimas yra atidėtas pagal Direktyvos 2006/112/EB 211 straipsnio antrą pastraipą

               “;

               (j)po antraštės „4/17. Lengvatiniai muitų tarifai“ 19 eilutės tekstas pakeičiamas taip:

               „Laikinas muitų taikymo produktams, importuojamiems su oficialiu išleidimo pažymėjimu (EASA 1 forma) arba lygiaverčiu pažymėjimu, sustabdymas“;

               (k)antraštė „7/13. Įrangos tiekėjo tipas“ pakeičiama antrašte „7/13. „Konteinerio tiekėjo tipo kodas“;

               (l)po antraštės „8/2. Garantijos rūšis“ septintos eilutės antroje skiltyje („Kodas“) „7“ pakeičiama „I“.


title: KOMISIJOS ĮGYVENDINIMO REGLAMENTAS (ES) …/... dėl tam tikrų Europos Parlamento ir Tarybos reglamento (EB) Nr. 1907/2006 nuostatų dėl registracijos ir dalijimosi informacija taikymo pasibaigus galutiniam cheminių medžiagų, kurioms taikomas pereinamasis laikotarpis, registracijos terminui

text:
KOMISIJOS ĮGYVENDINIMO REGLAMENTAS (ES) …/...

               XXX

               dėl tam tikrų Europos Parlamento ir Tarybos reglamento (EB) Nr. 1907/2006 nuostatų dėl registracijos ir dalijimosi informacija taikymo pasibaigus galutiniam cheminių medžiagų, kurioms taikomas pereinamasis laikotarpis, registracijos terminui

               (Tekstas svarbus EEE)

               EUROPOS KOMISIJA,

               atsižvelgdama į Sutartį dėl Europos Sąjungos veikimo,

               atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą, iš dalies keičiantį Direktyvą 1999/45/EB bei panaikinantį Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB
                  1
               , ypač į jo 132 straipsnį,

               kadangi:

               (1)siekiant valdžios institucijų ir fizinių ar juridinių asmenų pernelyg neapkrauti darbu, susijusiu su cheminių medžiagų, jau buvusių vidaus rinkoje įsigaliojant Reglamentui (EB) Nr. 1907/2006, registracija, to reglamento 23 straipsnyje nustatyta tokioms cheminėms medžiagoms taikoma pereinamojo laikotarpio tvarka. Dėl to tokioms cheminėms medžiagoms užregistruoti buvo nustatyti keli skirtingi pereinamojo laikotarpio, terminai. Remiantis to reglamento 23 straipsnio 3 dalimi, galutinis registracijos terminas pagal tą pereinamojo laikotarpio tvarką buvo 2018 m. birželio 1 d.;

               (2)siekiant užtikrinti vienodas sąlygas rinkos dalyviams, gaminantiems arba pateikiantiems rinkai chemines medžiagas, kurioms taikomas pereinamasis laikotarpis, ir tiems, kurie gamina arba pateikia rinkai chemines medžiagas, kurioms pareinamasis laikotarpis netaikomas, būtina nustatyti nuostatų, kuriomis cheminių medžiagų, kurioms taikomas pereinamasis laikotarpis, registracijai buvo sudarytos palankios sąlygos, taikomumą pasibaigus pereinamajam laikotarpiui. Todėl reikėtų nustatyti tinkamą, pagrįstą ir aiškią galutinę datą, nuo kurios tos nuostatos būtų nebetaikomos arba taikomos tik konkrečiomis aplinkybėmis;

               (3)Reglamento (EB) Nr. 1907/2006 3 straipsnio 30 punkte nustatytos cheminių medžiagų, kurioms taikomas pereinamasis laikotarpis, kiekio apskaičiavimo sąlygos remiantis trejų ankstesnių kalendorinių metų vidutine gamybos arba importo apimtimi. Visų pirma, siekiant užtikrinti, kad rinkos dalyviai turėtų pakankamai laiko reikiamai pakoreguoti savo apskaičiavimo metodus, tos sąlygos turėtų toliau būti taikomos iki nurodyto galutinio termino. Kad būtų atsižvelgta į Reglamento (EB) Nr. 1907/2006 3 straipsnio 30 punkte pateiktą termino „per metus“ apibrėžtį, nustatytina galutinė data turėtų būti šių kalendorinių metų pabaiga (2019 m. gruodžio 31 d.);

               (4)vadovaujantis teisės aktų leidėjo ketinimu sumažinti galimą cheminių medžiagų, kurių pagaminama arba importuojama mažai, registracijos prievolių poveikį, Reglamento (EB) Nr. 1907/2006 12 straipsnio 1 dalies b punkte nustatyti ne tokie griežti informacijos reikalavimai, taikomi registruojant tam tikras chemines medžiagas, kurioms taikomas pereinamasis laikotarpis ir kurių pagaminama arba importuojama mažai, jeigu jos neatitinka Reglamento (EB) Nr. 1907/2006 III priede nustatytų kriterijų. Pagal to reglamento 23 straipsnio 3 dalį tos cheminės medžiagos, kurioms taikomas pereinamasis laikotarpis ir kurių pagaminama arba importuojama mažai, turėjo būti užregistruotos iki 2018 m. birželio 1 d. Visų antra, siekiant užtikrinti vienodas sąlygas registruotojams, kurie prisijungia prie registracijos arba atnaujina savo dokumentų rinkinius pagal 12 straipsnio 1 dalies b punktą, ta nuostata turėtų būti toliau taikoma po 2018 m. birželio 1 d.;

               (5)2018 m. birželio 1 d. oficialiai nustojo veikti Informacijos apie chemines medžiagas apsikeitimo forumai (SIEF). Visų trečia, registruotojams turėtų būti primenamos jų prievolės ir toliau dalytis duomenimis ir jie turėtų būti skatinami naudotis panašiomis neoficialiomis ryšių palaikymo platformomis, kad įvykdytų toliau taikomus registracijos ir dalijimosi duomenimis įpareigojimus ir pagal Reglamentą (EB) Nr. 1907/2006, ir pagal Komisijos įgyvendinimo reglamentą (ES) 2016/9
                  2
               ;

               (6)visų ketvirta, tikslinga nustatyti, kad potencialus registruotojas, kuris pagal Reglamento (EB) Nr. 1907/2006 28 straipsnį preliminariai įregistravo cheminę medžiagą, kuriai taikomas pereinamasis laikotarpis, iki konkretaus nustatyto termino neprivalo teikti užklausos pagal to reglamento 26 straipsnį, nes užklausos proceso tikslas pasiektas preliminariai įregistruojant cheminę medžiagą;

               (7)būtina užtikrinti, kad dalijimosi duomenimis procesai būtų aiškiai atpažįstami. Todėl Reglamento (EB) Nr. 1907/2006 30 straipsnyje nustatytos dalijimosi duomenimis taisyklės turėtų būti toliau taikomos iki nustatyto galutinio termino. Po to termino turėtų būti taikomos tik to reglamento 26 ir 27 straipsniuose nustatytos dalijimosi duomenimis taisyklės;

               (8)šiame reglamente nustatytos priemonės atitinka pagal Reglamento (EB) Nr. 1907/2006 133 straipsnį įsteigto komiteto nuomonę,

               PRIĖMĖ ŠĮ REGLAMENTĄ:

               1 straipsnis

               Cheminių medžiagų, kurioms taikomas pereinamasis laikotarpis, kiekio apskaičiavimas

               Specialus cheminių medžiagų, kurioms taikomas pereinamasis laikotarpis, metinio kiekio apskaičiavimo metodas, nustatytas Reglamento (EB) Nr. 1907/2006 3 straipsnio 30 punkte, taikomas tik iki 2019 m. gruodžio 31 d. Registruotojas, užbaigęs cheminės medžiagos registraciją, apskaičiuoja per metus savo pagaminamą arba importuojamą tos cheminės medžiagos kiekį pagal Reglamento (EB) Nr. 1907/2006 3 straipsnio 30 punktą.

               2 straipsnis

               Registracijos reikalavimai, taikomi tam tikroms mažais kiekiais gaminamoms ir importuojamoms cheminėms medžiagoms, kurioms taikomas pereinamasis laikotarpis

               Reglamentu (EB) Nr. 1907/2006 nustatytos pereinamojo laikotarpio tvarkos galiojimo cheminėms medžiagoms, kurioms taikomas pereinamasis laikotarpis, pasibaigimas nedaro poveikio to reglamento 12 straipsnio 1 dalies b punkto taikymui.

               3 straipsnis

               Po registracijos taikomos dalijimosi informacija prievolės

               Įregistravę cheminę medžiagą registruotojai, įskaitant tuos, kurie duomenis pateikė kartu su kitais registruotojais, ir toliau sąžiningai, skaidriai ir nediskriminuodami vykdo dalijimosi informacija prievolę, kaip nustatyta Reglamento (EB) Nr. 1907/2006 III antraštinėje dalyje ir Įgyvendinimo reglamente (ES) 2016/9. Tam registruotojai gali naudotis neoficialiomis ryšių platformomis, panašiomis į informacijos apie cheminę medžiagą apsikeitimo forumus, nurodytus Reglamento (EB) Nr. 1907/2006 29 straipsnyje.

               4 straipsnis

               Pareiga pateikti užklausą ir dalytis informacija apie chemines medžiagas, kurioms taikomas pereinamasis laikotarpis

               1.
                     Jei derybos dėl dalijimosi informacija, vedamos pagal Reglamento (EB) Nr. 1907/2006 30 straipsnį, sužlunga ir susitarti nepavyksta, to straipsnio nuostatos taikomos tik iki 2019 m. gruodžio 31 d.

               2.
                     Po 2019 m. gruodžio 31 d. preliminarios registracijos, atliktos pagal Reglamento (EB) Nr. 1907/2006 28 straipsnį, nebegalios ir visoms cheminėms medžiagoms, kurioms taikomas pereinamasis laikotarpis, bus taikomi 26 ir 27 straipsniai.

               5 straipsnis

               Įsigaliojimas

               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

               Šis reglamentas privalomas visas ir tiesiogiai taikomas visose valstybėse narėse.

               Priimta Briuselyje

                     Komisijos vardu

                     Pirmininkas
                     Jean-Claude JUNCKER

                     (1)

                        OL L 396, 2006 12 30, p. 1.

                     (2)

                        2016 m. sausio 5 d. Komisijos įgyvendinimo reglamentas (ES) 2016/9 dėl bendro informacijos teikimo ir dalijimosi ja pagal Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) (OL L 3, 2016 1 6, p. 41).